b'\n_START_ARTICLE_\nJo\xc5\xbee Hude\xc4\x8dek\n_START_SECTION_\n\xc5\xbdivljenje\n_START_PARAGRAPH_\nHude\xc4\x8dek je \xc5\xa1olo obiskoval v \xc5\xa0entjakobu. Kasneje je \xc5\xa1tudiral primerjalno knji\xc5\xbeevnost in umetnostno zgodovino na Filozofski fakulteti Univerze v Ljubljani. Leta 1959 je za\xc4\x8del delati na Televiziji Slovenija, jeseni 1960 se je tam tudi redno zaposlil in ostal televizijski novinar do upokojitve, leta 2002. Delal je kot novinar komentator in urednik v uredni\xc5\xa1tvu oddaj o kulturi. Poleg tega je napisal ve\xc4\x8d esejev, novel in romanov. _NEWLINE_Med svojo slu\xc5\xbebo je opravil \xc5\xa1tevilne intervjuje z znanimi knji\xc5\xbeevniki, od katerih so najpomembnej\xc5\xa1i Eug\xc3\xa8ne Ionesco, Jean-Paul Sartre in Ivo Andri\xc4\x87 ter svojski kratek intervju z Agato Christie. Leta 1995 je posnel svoj drugi intervju z   Zoranom Mu\xc5\xa1i\xc4\x8dem. Kot pisatelj je najve\xc4\x8d uspeha dosegel z romanoma in bil dvakrat nominiran za Delovo nagrado Kresnik z romanoma Gluhota in Ulice mojega predmestja. _NEWLINE_Poleg umetnosti se je deset let aktivno ukvarjal z alpinizmom in s soplezalcem Ljubom Juvanom opravil nekaj prvenstvenih vzponov. Med drugim sta preplezala steber Travnika, severno steno Jalovca, zahodno zajedo v triglavski severni steni. _NEWLINE_Od leta 1966 je \xc5\xbeivel na robu Ro\xc5\xbene doline v Ljubljani in v Bohinju v zvezi z igralko Mileno Grm, s katero je imel dva otroka. H\xc4\x8derka Lucija Grm je igralka, sin Jure pa je zaposlen v Mladinski knjigi.'